b'\n_START_ARTICLE_\nSentrum (Finnsnes)\n_START_PARAGRAPH_\nSentrum av Finnsnes, Troms strekker seg fra havneomr\xc3\xa5det "Lundkaia" til Finnsnesvannet, og best\xc3\xa5r av en rekke st\xc3\xb8rre forretningsbygg av nyere dato. Sentrum er omkranset av knauser og \xc3\xa5ser, hvor de eldste boligomr\xc3\xa5dene i byen ligger. Blant disse kan man nevne Finnsneshaugen, Lia, Bj\xc3\xb8rklia, Heimly og Hamna. Sentrum og boligfeltene rundt har et samlet folketall p\xc3\xa5 cirka 1400._NEWLINE_Det er i de senere \xc3\xa5r satt i gang en del tiltak for \xc3\xa5 forskj\xc3\xb8nne bykjernen. I juli 2002 ble det avduket en byste av forfatteren Arvid Hanssen foran kulturhuset, p\xc3\xa5 plassen som fikk navnet Arvid Hanssens plass. Den nye trafikkterminalen p\xc3\xa5 Lundkaia som \xc3\xa5pnet i 2006 har blitt betegnet som et "smykke". Like ved trafikkterminalen ble det samme \xc3\xa5r avduket en statue som forestiller sj\xc3\xb8fareren Ottar fra H\xc3\xa5logaland, som kan ha bodd i Lenvik._NEWLINE_Ogs\xc3\xa5 Finnsnesvannet har v\xc3\xa6rt igjennom en forskj\xc3\xb8nningsprosess. I l\xc3\xb8pet av 2006 ble det bygget utescene ved vannkanten og installert fontene midt ute i vannet. I tillegg har vannet blitt grundig renset. I m\xc3\xb8rketiden tennes dessuten hvert \xc3\xa5r "Adventsparken", en lysdekorasjon som strekker mellom tr\xc3\xa6rne i parken rundt vannet._NEWLINE_Det ligger flere skoler i Finnsnes sentrum. I Sj\xc3\xb8gata ligger Nordborg videreg\xc3\xa5ende skole og p\xc3\xa5 Heimly er det studiesenter med h\xc3\xb8yskoletilbud. Gamle Finnsnes ungdomsskole, som ligger like ved sentrum er en treparallells 8.-10.-skole som innbefatter skolekretsene Finnsnes, Fagernes og Trollvik. Den ble nedlagt etter skole\xc3\xa5ret 2014/2015 for at elevene flytter over til den nye skolen. I kanten p\xc3\xa5 marka, like ved boligfeltet \xc3\x98vre Hamna ligger Finnsnes barneskole og Finnsnes ungdomsskole. Barneskolen har ca. 320 elever fra 1.-7. klasse. Den nye ungdomsskolen ble bygget like ved barneskolen i 2015 og ble offisielt \xc3\xa5pnet 7. september 2015.'